
DISSERTATIO  MEDICA 


INAUGURALIS 

DE 

PHTHISI  PULMONALI. 


Nec  tempus  sinit,  nec  animus  fert,  tenta¬ 
men  ut  longum  ineam  ;  neque  sane  longo 
opus  est ;  quippe  minime  ad  alios  condocen¬ 
dos,  neque  ad  morbum  perfecte  describendum, 
scribo,  sed  ut  legibus  hujus  Academiae,  qua 
possum,  obtemperem.  Perpaucas  observatio¬ 
nes  de  Phthisi  Pulmonali  in  lucem  edere  de¬ 
crevi.  Aliquid  novi  ut  proferrem,  vix  equi¬ 
dem  sperare  audeo  ;  morbus  enim  de  quo 
agitur  nimis  diu  cognitus  est,  auctoribusque 


$ 


de  Phthisi  pulmonali. 


longe  eruditioribus  nimis  frequenter  jam  de¬ 
scriptus  est.  Quae  vidi  tamen,  non  quae  legi, 
scribam,  meaeque  paginae  breves  et  paucae,  si 
non  aliis,  mihi  ipsi  fortasse  proderint. 

4 

Nullus  in  hac  insula  grassatur  morbus,  peri¬ 
culosior  quam  qui  Phthisis  Pulmonalis  dici¬ 
tur  ;  nullus  certe  frequentior :  oportet  igi¬ 
tur  unumquemque  medicum  diligenter  et  at¬ 
tente  in  hunc  morbum  incumbere.  In  variis 
nosocomiis  quae  adivi,  occasio  frequens  mihi 
data  est,  exempla  hujus  morbi  videndi. — Quae 
docuit  haec  experientia  breviter  narrabo  ;  et, 
ut  has  observationes  quam  maxume  perspicu¬ 
as  reddam,  in  tria  capita  argumentum  statui 
dividere.  Incipiam  ab  Historia  Morbi.  Dein 
Causas,  et  cadavere  inciso,  observata  memo¬ 
rabo.  Postremo,  de  curatione  morbi  pauca 
proferam. 

SECTIO  PRIMA. 


In  qua  de  Historia  Morbi  agitur. 


Difficillimum  est  ullius  Morbi  Historiam 
perfectam  tradere,  et  praesertim  si  in  longum 
tempus  solet  protrahi.  Decursus  morbi  porro 
multum  variat ;  sed  ratio  consueta  Phthiseos 
Pulmonalis  ex  verbis  sequentibus  forsitan 
colligetur. 


Plerumque  a  catarrho  vel  potius  a  tussi  in¬ 
cipit,  diu  manente,  curatu  difficili.  Hoc 
morbo  vixdum  submoto,  sputum,  sanguine 
hic  et  illic  variatum,  tussiendo  subinde  ex¬ 
screatur.  Rubrior  fit  sputi  color.  Denique 

sanguinem  ipsum,  rubrum  et  spumosum, 
aeger  exspuit.  Urget  nnnc  febris  exigua  et 
tussis  sicca  perstat.  In  quadam  parte  tho¬ 
racis,  vel,  quod  saepius  fortasse  observatur,  in 
scrobiculo  cordis,  dolor  incipit,  vel  ponderis, 
vel  stricturae,  vel  oppressionis  cujusdam  sen¬ 
sus.  Dolor  autem  non  semper  est  aeque 
gravis.  Tussiendo,  per  noctem,  et  sub  in¬ 
spiratione  plena  potissimum  augetur.  In  la¬ 
tus  alterum  aeger  moleste  jacet.  Ob  tussim 
aegre  dormit.  Expectoratio  jarr*  difficilis 
est/  Anhelationes  magis  justo  breves  et  fre¬ 
quentes  observantur.  Pallet  aeger  et  emar¬ 
cescit,  vultusque  angustiae  quandam  spe¬ 
ciem  acquirit,  descriptu  difficilem,  sed  facil¬ 
lime  et  fere  semper  observandam.  Vis  mus¬ 
culorum  indies  minuitur.  Breve  post  tempus 
ingravescunt  omnia  symptomata;.  Dolor  pec¬ 
toris  pertinaciter  urget.  Augetur  tussis  et 
spirandi  difficultas.  Expectoratio  facilior  fit, 
sed  materiem  purulentam,  muco  admixtam, 

aeger  exscreare  incipit.  Crescit  febris.  Pul¬ 
sus  frequens  et  citus  nunc  evadit,  et  mox  ea 
febri,  quae  ab  auctoribus  medicis  Hectica  ap¬ 
pellatur,  tenetur  aeger. 

/ 

>  *  *  ■*  * 

Frequentes  rigores,  quibus  insequitur  calor, 
incertis  temporibus  nunc  conqueritur.  Facies 
saepe  erubescit,  ruborque  genarum  circum¬ 
scriptus  fere  semper  observatur.  Pus  e  pul¬ 
monibus  expuitur.  Pulsus  frequens  est,  et  sub¬ 
inde  mira  celeritate  micat.  Plerumque,  ic¬ 
tus  arteriarum  circiter  cxx,  in  horae  sexa¬ 
gesima  parte,  numerare  solemus.  Pulsus 

quoque  cite  micare  sentitur,  modo,  quem 

* 

verbis  exequi  admodum  difficile  est.  Calor 
corporis,  nisi  adsit  exacerbatio,  haud  mul¬ 
tum  augetur.  Appetitus  cibi  in  hoc  morbi 
gradu  nulla  regula  tenetur.  Nunc  omnino 
abest.  Nunc,  et  certe  saepius,  ne  minima 
quidem  ex  parte  minuitur.  Idem  de  siti 
quae  phthisin  comitatur,  dici  potest.  Sitis,  ut 

opinor,  plerumque  abest,  sed  exempla  mihi 
non  defuere,  ubi  aegri  multam  conquereban¬ 
tur  sitim.  Lingua  initio  aliquando  albida  fit, 
postea  vero  ruberrima.  Saepius  a  specie  ejus 
consueta  non  longe  differt.  Obiter  mihi 
notare  liceat,  Auctores  Medicos  non  adhuc 
accurate  descripsisse  varias  species  linguae 
quae  in  variis  morbis  observantur.  Hanc 
rem,  qua  possum,  posthac  perscrutari  cona¬ 
bor. 

Cutis,  interdiu,  humorem  solitum  habet  et 
idoneum.  Noctu  tamen  plerumque  adest  su¬ 
dor  profusus.  In  primo  morbi  tempore  al¬ 
vus  vel  naturalis  est,  vel  paululum  astricta. 
Diarrhoea  tamen,  vix  sedanda,  in  ultimo  fere 
semper  urget.  Debilitas  plurimum  augetur. 
In  lecto  igitur  se  omnino  continet ; — transire 
cubile  non  sinunt  vires.  Omnia  nunc  ruunt 
in  pejus.  JEger  denique,  secretione  purulenta. 

dolore,  tussi,  febri,  diarrhaea,  sudoribus  ex¬ 
haustus,  morbo  succumbit. 

__  t 

Ordine  jam  dicto,  symptomata  Phthiseos 
Pulmonalis  plerumque  apparent,  sed  vix  duo 
exempla  reperiuntur,  quae  in  omni  signo, 
sese  invicem  referunt.  Dolor  pectoris  ali¬ 
quando  levis  est,  subinde  omnino  abest.  Tus¬ 
sis  nunc  gravis  est,  nunc  levis.  Spirandi  dif* 

^  "  1 .  f 

ficultas  raro  decumbendo  augetur.  Casus 
nihilominus  nuper  a  me  visus  est,  in  quo  aeger 
decumbens  spirare  nequibat.  Hic  autem,  ca¬ 
davere  inciso,  pauxillum  aquae  in  cavo  tho¬ 
racis  apparuit.  Simili  modo,  quantitas  san¬ 
guinis,  quae  in  primis  gradibus  expuitur,  va» 
riat.  Plerumque  satis  sanguinis  puri  obser¬ 
vatur,  ad  cyathos  duos  vel  tres  implendos. 
In  uno,  quem  vidi  casu,  a  plurimo  sanguine 
effuso,  aeger  suffocatus  est.  Sudores  et  Diarr¬ 
haea  saepe  simul  adsunt;  alter  tamen  sine 
altero  subinde  occurrit.  Duos  novi  casus  in 

quibus  nec  sudor  nec  diarrhaea  aderat,  sed 
uterque  lethalis  fuit.  Ex  his  omnibus  col¬ 
ligere  possumus,  quanta  extat  varietas  in 
symptomatis  hujus  morbi.  Signa  quae  nuper 
tradidi,  ea  sunt  quibus  Phthisis  dignoscitur  : 
in  hoc  loco  autem  plura  de  Historia  Morbi 
oportet  dicere, 

JEtatibus  valde  diversis,  morbus  de  quo 
agitur,  oritur.  In  infantibus  rarissimus  est ; 
in  pueris  ab  anno  septimo  ad  duodecimum 
rarus.  Senes  huic  morbo  non  sunt  ob¬ 
noxii.  Exempla  tamen  haud  desunt,  quae 
plane  demonstrant  Phthisin  Pulmonalem  se¬ 
nectutem  decrepitam  aliquando  aggredi.  In¬ 
ter  auctores  medicos  diu  consensum  est, 
aetatem  maturam  in  Phthisin  esse  maxume 
proclivem.  Intra  annos  decimum  octavum 
et  trigesimum  quintum  praecipue  grassari 
dicitur.  Fortasse  res  ita  se  habet,  sed  saepe 
oritur  priusquam  aeger  annos  octodecim  nu- 

mera  ver  it,  et  saepe  observatur  intra  annos 
trigesimum  quintum  et  quadragesimum  quin- 
tum.  Multos  aegros  et  ipse  vidi  quibus 
Phthisis  mortem  attuii t,  et  qui  annos  quin¬ 
quaginta  attigerant. 

In  scriptis  Auctorum  Medicorum,  qui  de 
hac  re  observationes  in  lucem  protulere,  alius 
error,  ut  opinor,  patet.  Phthisis  Pulmonalis 
rarius  inter  viros  quam  inter  foeminas  obser¬ 
vari  dicitur ;  sed  quantum  docuit  mea  experi¬ 
entia,  latius  inter  mares  grassatur.  Dum  in 
nosocomio  Sancti  Georgii  Medicinae  studio 
incumbebam, Phthisi  Pulmonali  triginta  aegros 
laborantes  vidi,  quorum  viginti  et  quinque  mas¬ 
culini,  quinque  solummodo  foeminei  erant  sex¬ 
us  :  et  eo,  a  priori,  magis  adducerer  ut  credam, 
quod  Foeminae,  non  aeque  ac  viri,  causis  exci¬ 
tantibus  hujus  morbi  sunt  obnoxiae. 


Non  semper  per  idem  tempus  manet  mor- 

bus.  Aliquando,  dies  quadraginta  vix  ter* 
untur  priusquam  de  aegro  conclamatum  est. 
Nonnunquam  anni  duo,  tres,  vel  plures,  non 
sufficiunt  ad  ejus  tollendos  dolores.  Pler¬ 
umque  vero,  per  sex  menses  perstat  mor¬ 
bus.  Multae  res  decursum  ejus  cohibent. 
Calor  aestatis,  in  hoc  efficiendo,  maxima  vi 
pollet.  Raro  videmus  aegrum  phthisicum, 
qui,  durante  aestate,  duxerat  originem  morbi. 
Tot  Phthisici  non  aestate,  quot  hieme  mori¬ 
untur.  Graviditas  quoque  et  lactatus,  modo 
admodum  mirifico,  tabis  saevae  cursum  cohi¬ 
bent.  Hoc  sane  diu  cognitum  est.  Nonnulli 
auctores  et  haud  parvi  nominis,  rationem  hu¬ 
jus  rei  reddere  conati  sunt; — me  judice  tamen 
frustra.  Ad  legem  naturae  solummodo  re¬ 
ferri  potest,  per  quam,  vel  inveteratus  mor¬ 
bus,  grandibus  propositis  oeconomiae  animalis 
probe  cedit. 

Non  adhuc  satis  certus  scio,  anne  auctores 

medici  istam  vocis  mutationem  memoravere, 
quae,  ut  opinor,  adeo  frequenter  hunc  crude¬ 
lem  comitatur  morbum.  Vox  quasi  rauca 
fit,  et  voce  depressa  aeger  loquitur.  In  ca- 
tarrho  simile  signum  saepe  observatur.  In 
Phthisi  raro  abest.  Inter  signa  pathogno- 
mica  hujus  morbi  id  ipsum  collocarem. 

Febris  Hectica,  quae  Phthisin  Pulmonalem 
comitatur,  non  longe  ab  ea  differt  quae  multos 
alios  comitatur  morbos ;  praesertim  fracturas 
ossium  compositas,  articulorum  cariem  et  si¬ 
milia.  Febris  peculiare  genus  hectica  est,  et 
variis  modis,  ab  omni  alia  febris  forma,  quae 
mihi  nota  est,  discrepare  videtur. 

I.  Inter  febrem  hecticam  et  alios  morbos 
hujus  generis,  hoc  maxime  interest,  quod 
aliarum  omnium  febrium  in  sanitatem  resti¬ 
tutam  est  proclivitas,  et  si  sinunt  vires,  aeger 

plerumque  convalescit.  Febris  hectica,  con- 

( 

tra,  non  talem  habet  proclivitatem.  In  pe- 
jus  semper  ruit.  Exitium  aegrotantis  semper 
molitur. 

II.  In  symptomatis  quae  morbum  dignos¬ 
cunt,  febris  hectica  ab  aliis  differt.  Caput 
raro  afficitur.  Dolor  capitis  igitur  insolitum 
est  symptoma,  delirium  quoque  rarissime  eve¬ 
nit.  Cum  aegro  olim  collocutus  sum  perspi¬ 
cui  reddente  responsa,  quum  arteria  radialis 
pulsare  desinivit,  et  qui  post  horae  quadran¬ 
tem  animam  efflavit. 

u»  i-.-*.’..  .i  ,  . 

III.  Febris  hectica  duas  exacerbationes 

quotidianas  a  Culleno  dicitur  ostendere.  For¬ 
tasse  res  ita  se  habere  possunt :  eas  autem 
adhuc,  nunquam  observare  potui.  Certe 
exacerbatio  vespertina,  horis  sex  post  meri¬ 
diem  incipiens,  saepe  accidit,  et  omnibus  in¬ 
notuit.  . 

IV.  Alia  quoque  res,  in  hoc  loco  notatu 
digna,  febrem  hecticam  ab  aliis  distinguit. 
Mens  raro  deprimitur.  In  aliis  omnibus  quas 
vidi,  febribus,  multum  inest  et  anxietatis  et 
tristitim.  In  Phthisi  talia  symptomata  raro 
videmus.  Pauci  ergo  Phthisici  mortis  metu 
ducuntur. — Quod  jam  dixi,  diu  certe  cogni¬ 
tum  est,  id  autem  in  hoc  loco  non  notavi, 
priusquam  multa  exempla  observationem 
comprobantia,  mihi  sese  obtulere.  AEgrum 
de  salute  percontatus  sum,  pridie  ejus  mortis  : 
mihi  respondit,  se  jam  convalescere.  In  tali 
cura  benigne  a  Natura  agitur.  Tristissimum 
sane  foret,  si  per  tot  menses,  seger  exspes 
vitam  degeret  invisam. 

Quando  in  duas  species  incipientem  nempe 
et  confirmatam,  Phthisin  Pulmonalem  diviserit 
Cullenus,  duos  tantum  gradus  ejusdem  mor¬ 
bi  indicavit.  De  hac  re  autem  non  consen¬ 
tiunt  medici,  sed  de  verbis  disceptare  non 
opus  est. 

Res  est  nequaquam  difficilis  diagnosin  mor¬ 
bi  reddere.  In  primis  gradibus  nonnunquam 
a  catarrho,  non  sine  difficultate  distinguitur ; 
sed  quandocunque  catarrhus  diutius  aequo 
manet,  morbum  suspectum  semper  habeamus 
oportet.  Si  adhuc  dubitetur,  hand  multum 
errabitur,  si  Phthisi  incipienti  obstetur. —-Se¬ 
ries  symptomatum  quae  nuper  tradita  est,  in 
formanda  diagnosi,  quum  morbus  inveterave¬ 
rit,  omnem  difficultatem  summovet. 

Prognosis  in  hoc  morbo  maxume  infausta 
est.  Variat  antem  prout  variat  morbi  gradus. 
Nonnulli  e  Phthisi  confirmata  convaluerunt. 
Dicere  tamen  vix  opus  est,  eventum  tam  fe¬ 
licem  raro  a  nobis  posse  sperari.  Adspice 
pulmones,  inciso  cadavere  ;  non  miraberis 
quare  in  ultimis  gradibus  morbi,  prognosis 
adeo  est  infausta.  In  prioribus,  medicina  et 
regimen  multum  valent.  Rebus  sic  se  ha¬ 
bentibus,  prognosin  magis  felicem  tunc  red- 

dere  possumus,  sed  in  omni  casu,  maxima 
cura,  et  non  sine  adjecto  timore. 

Variat  materies  quae  in  decursu  morbi  e 
Pulmonibus  excreatur.  Imprimis  mucosa  est 
ut  in  catarrho,  dein  purulenta  fit.  Auctores 
nosologici  diu  de  Phthisi  calculosa  locuti  sunt, 
et  occasio  mihi  nuper  data  est  exemplum  hujus 
generis  videndi.  Molecula  e  phosphate  cal¬ 
cis  erat  confecta.  Sequentem  casum,  dum 
Londini  degebam,  mihi  videre  evenit.  Faemina 
Phthisi  Pulmonali  laborare  visa  est.  Demum, 
materiem  multam  membranosam  exspuit,  et 
exinde  salutem  recuperavit.  Nemo  est  qui 
dubitet,  hanc  fuisse  veras  hydatidum  reliquias. 
Tale  exemplum  rarissime  occurrit. 

SECTIO  SECUNDA. 


In  qua  de  Causis,  Effectibus,  et  Theoria  Morbi  agitur . 


Morborum  causas  in  cluas  classes  auctores 
medici  distinguunt,  predisponentes  scilicet, 
et  excitantes.  Quod  ad  hoc  attinet,  non 
multum  errare  possumus,  si  in  hoc  loco 
eorum  exempla  sequamur. 

Causae  predisponentes  Phthiseos  Pulmonalis 
certe  obscurae  sunt.  Pulmonum  debilitas, 
quocunque  orta  modo :  debilitas  corporis 
totius  hunc  morbum  soepe  creant.  Thorax 
male  formatus,  spina  curvata  morbum  mecha¬ 
nice  inducunt#  Varii  vitae  modi,  ratione  di- 

versa,  eandem  rem  efficiunt.  Novi  olim  Ger» 
manum  adolescentem,  qui  Phthisi  periit,  et 
cujus  vitae  ratio  huic  morbo  fuit  adeo  oppor¬ 
tuna,  ut  verisimile  est,  eam  ipsam,  ejus  origi¬ 
nem  praebuisse.  Ille  tibia  cecinit  in  cohorte 
equitum  cui  praeest  Princeps  Walliae.  Alium 
quoque  virum  novi,  quem  Phthisis  adorta  est, 
ab  ejus  vitae  ratione  ducens  originem.  Piscator 
hic  erat  in  Littore  Labradoriano,  ubi  ob  fri¬ 
gus  durissimum,  perdiderat  pedum  digitos. 
Mge r  quoque  quem  olim  vidi  principia  Morbi 
attribuebat  alternis  frigoribus  et  caloribus 
quibus  in  pistrina  objiciebatur. 

Opinionem,  quam  tradidit  celeberrimus 
Ramazzini,  non  adhuc  satis  comprabatam  ha¬ 
beo;  eos  homines  nempe,  qui,  ob  vite  ra¬ 
tionem,  vapores  acres  et  particulas  lapideas 
in  Pulmones  haurire  solent,  huic  morbo  esse 
maxime  proclives.  De  Theoria  non  de  ex- 

perientia  hanc  observationem  me  judice 
duxit.  Diu  de  hac  re  aegros  Phthisicos  per¬ 
contatus  sum,  sed  quae  audivi  quibus  legi  ne¬ 
quaquam  conveniunt. 

Causa  tamen  predisponens  Phthiseos,  longe 
aliis  frequentior,  diathesis  est  scrofulosa,  in 
corpore  vagans.  De  hac  re  bene  disseruit 
illustris  noster  Cullenus.  Hi  morbi  magnam 

i 

inter  se  habent  consensionem,  et  hanc  opini¬ 
onem  corroborare  videntur  argumenta  se¬ 
quentia. 

Imprimis,  Scrofula,  et  Phthisis  Pulmonalis 
in  eadem  familia  saepe  observantur.  Scrofula 
hos.  Phthisis  illos,  aggreditur. 

2do .  Phthisis  Pulmonalis  et  scrofula,  in 
eodem  homine,  saepe  se  ostendunt.  Pluri¬ 
mi  strumosi  Phthisici  tandem  moriuntur. 

Habent  utrique  cutem  laevem  et  faciem  flo- 

riclam  et  saepe  vultum  pulcherrimum.  Tu¬ 
mores  colli,  tabesque  mesenterica,  Phthisin 
subinde  comitantur. 

3tio.  Ulcera  Pulmonum  Phthisica,  et  ulcera 
externa  plane  scrofulosa  maximam  inter  se  ha¬ 
bent  similitudinem.  Ambo  tarde  progredi¬ 
untur  ;  ambo  difficiliter  sanantur,  iisdemque 

modis  ambo  levantur. 

«  * 

Minime  tamen  crediderim  omnem  casum 
Pulmonalis  Phthiseos  e  scrofula  pendere : 
aegros  vel  ipse  vidi,  in  quibus  nullum  aliud 
scrofulae  signum  in  corpore  se  ostendit.  Tu¬ 
bercula  Pulmonum  fortasse  scrofulosa  sunt. 
Nonnunquam  tamen,  ut  mox  notabimus. 
Phthisis  sine  tuberculis  accidit. 

Aliam  causam  predisponentem  tantum  me¬ 
morabo,  et  haec  ad  naturam  morbi  haeredita- 
riam  spectat.  Inter  progeniem  ejusdem  Fa- 

miliae  diras  strages  saepe  facit.  Mater  Phthi¬ 
sica  prolem  Phthisicam  saepissimi  gignit.  Sed 
quid  opus  est  de  hac  re  disceptare  ? — Plura 
quam  sat  est  exempla,  quisque  in  memoriam 
cito  revocabit. 

Causae  hujus  morbi  excitantes  valde  nume¬ 
rosae  sunt.  Frigus  externum  eum  saepe  af¬ 
fert.  Frigus  cum  humiditate  causa  est  fre- 
quentior.  Subitae  mutationes  in  temperie 
aeris  atmospherici,  Phthisi  Pulmonali  saepe 
dant  originem. 

Omnium  Causarum  Phthisin  excitantium 
frequentissima  est  Catarrhus.  Catarrhus3 
in  affectione  inflammatoria,  membranae 
Bronchiorum  mucosae,  plerumque  consis¬ 
tit.  In  statu  Pulmonum  debili  morbus  pro¬ 
greditur,  et  pulmones  ipsos  demum  inva¬ 
dit,  inque  Phthisin  Pulmonalem  abit.  Alia 
quoque  causa  morbum  subinde  inducens,  et 

memoratu  digna.  Pneumonia  est.  Nonnulla 
exempla  hujus  rei  mihi  jatnpridem  videre  eve¬ 
nit.  Singularem  casum  olim  vidi,  ubi  post 
Per  ip  n  eu  m  o  ni  ani  violentam,  quaeque  cellula 
aeria  pure  implebatur,  nulla  comitante  vomi¬ 
ca.  Frequentius  tamen  evenit,  quum  in  sup¬ 
purationem  abierit  pneumonia,  duas  vel  tres 
vomicas,  et  amplas  porro,  formari.  Materies 
purulenta  in  iis  formata  saepe  exscreatur, 
aegerque  in  sanitatem  reducitur  ;  quanquam 
per  aliquot  tempus  symptomata  adsunt  con¬ 
firmatae  phthiseos. 

Haemoptysis  inter  causas  excitantes  non- 
nunquam  recensetur.  Fortasse  res  ita  se  ha¬ 
bet,  sed  Haemoptysis,  ut  mihi  videtur,  Phthi¬ 
si  plerumque  inducitur,  non  Phthisis  Haemop¬ 
tysi.  In  scriptis  cel.  Culleni,  Asthma  Spasmo¬ 
dicum  inter  causas  Phthisin  excitantes,  recen¬ 
setur.  Hujus  rei  non  adhuc  mihi  fidem  fecit. 
Plures  Asthmatici  non  Phthisi,  sed  Hydro- 

thorace  pereunt.  Nusquam  vidi  aegrum  phthi- 
sicum  qui  Asthmati  Spasmodico  originem  mor¬ 
bi  attribuebat.  Foeminam  in  nosocomio  Sancti 
Georgii,  hieme  proximo,  memini,  quae  Asth¬ 
mate  Spasmodico  per  quatuordecim  annos  la¬ 
boraverat,  et  cui  demum,  morbus  Pulmonum 
obscurissimus,  de  quo  plura  dici  debent, 
mortem  attulit.  Cadavere  tamen  inciso,  nec 
vomica,  nec  tuberculum  in  Pulmonibus  repe- 
riebatur.  Si  tubercula  prius  adessent,  Asth¬ 
ma  Phthisin  festinaret. 

Ordine  jam  praescripto,  ege  res  nunc  descri¬ 
bendae  sunt,  quae  cadavere  inciso,  observan¬ 
tur.  Auctores  medici  huic  argumento  fasti- 

gium  jamdudum  imposuere.  Ea  igitur  solum 

\ 

memorabo  quae  egometipse  vidi. 

Amoto  sterno,  adhaesiones  inter  pleuram 
costalem  et  pulmonalem  apparent.  Quantum 
vidi,  hae  nunquam  omnino  desunt.  In  non- 

nullis  tamen  exemplis  numerosiores  quam  in 
aliis  exstant.  Subinde  hae  membranae  per¬ 
fecte  inter  se  adhaerent.  Superficies  Pulmo¬ 
num  ipsorum  magis  aequo  variata  videtur.  In¬ 
tus  habent  varias  cellulas  pure  impletas, ; — vo¬ 
micas,  ut  vulgo  vocantur.  Haec  Materies, 
nunc  albidum,  nunc  subflavum,  colorem  ex¬ 
hibet. 

Vomicae  Pulmonum,  aliquando  in  uno  la¬ 
tere  thoracis  solummodo  observantur  ;  saepi¬ 
us,  in  utroque.  Raro  tamen  in  utroque 
aeque  numerosae  sunt.  Non  possum  dicere, 
utrum  latus  saepius  hoc  morbo  afficitur.  In 
hac  re,  me  judice  non  multum  discrepant. 
Vomicae  nunc  numerosae  sunt  et  parvae,  nunc 
amplae  sunt  et  paucae.  Lobos  Pulmonum  su¬ 
periores  potissimum  infestant.  Lobi  inferi¬ 
ores  speciem  saniorem  plerumque  servant. 


In  pulmonibus  etiam  saepe  reperiuntur  cor- 

puscula  dura,  parva,  valde  numerosa,  tu¬ 
bercula  dicta.  Subinde  tamen,  eadem  om¬ 
nino  desunt.  Nonnunquam  accidit,  ut  ea 
pars  pulmonum,  vomicis  impleta,  nulla  con¬ 
tineat  tubercula.  In  lobis  Pulmonum  inferi¬ 
oribus,  si  bene  observavi,  tubercula  saepius 
observantur. 

Cor  plerumque  sanum  est.  Foramen  ova¬ 
le  raro  apertum  reperitur.  Hoc  sanctius  as¬ 
severo,  quia  in  incisione  cadaverum,  hanc 
corporis  partem  semper  perscrutari  curo.  In 
abdomine  non  multum  inest  morbi.  Hepar, 
ventriculus,  pancreas,  lien  plerumque  sana 
sunt.  Ilium  intestinum,  tamen,  inflamma¬ 
tum  saepe  vidi,  et  sanguine  turgidum. 

Causis  et  sedibus  Phthiseos  Pulmonalis  jam 
traditis,  oportet  nos  nunc  indagare  theoriam 
morbi,  cujus  ope,  rationem  symptomatum  ac¬ 
curatam,  reddere  speremus. 

Decet  imprimis  quaerere,  quaenam  est  na¬ 
tura  morbi,  quem  Phthisin  Pulmonalem  hac¬ 
tenus  nominavimus  ?  Huic  respondeo,  Phthi¬ 
sin  esse  inflammationem  Pulmonum  chroni¬ 
cam,  quae  in  suppurationem  abire  maxum& 
proclivis  est,  et  quae  febri  et  profluviis  co¬ 
mitantibus,  aegrum  debilitat  et  occidit.  Ta¬ 
lis  morbi  conspectus,  et  historia,  et  causis,  et 
incisione  cadaverum,  bene  ut  opinor  illus- 

c  '  * 

tratur.  Quaenam  sunt  ejus  symptomata  ?  Ea, 
quae  pneumoniam  quoque  denotant. — Quae¬ 
nam  res  morbum  inducunt  ?  Eae,  quae  dia- 
thesin  phlogisticam  gignunt,  vel  quae  ab  ea¬ 
dem  gignuntur. — Quid  ostendunt  incisiones 
cadaverum  ?  Adhaesionem,  suppurationem  ; 
et  haec  inflammationem  priorem,  in  omni 
parte  corporis,  indubitanter  denotant. 

Dolor  lateris,  tussis,  spirandi  difficultas, 
aliaque  signa  quae  in  primis  morbi  temporibus 


i 


26 


DE  PHTHISI  PULMONALI. 


aegrum  vexant,  eandem  explicationem  sibi 
vindicant,  ut  peripneumoniae  symptomata. — 
Quid  opus  est  nobis  de  hac  re  disputare  ?  Eo¬ 
rum  rationem  silentio  praeteream. 

Febris  hecticae,  diversa  a  diversis  auctori¬ 
bus  ratio  reddita  est.  Absorpto  puri  a  non¬ 
nullis  haud  parvi  nominis  tribuitur.  Haec 
opinio  semper  mihi  visa  est  admodum  obscu¬ 
ra  et  incerta.  Quare  febrem  induceret  ?  Ab¬ 
scessus  quidam  et  bubones  saepe  sorbentur  et 
in  sanguinem  deferuntur,  nulla  tamen  se¬ 
quente  hectica.  In  abscessu  musculi  psoadis, 
si  ullo  modo  potes  efficere,  ut  materies  puru¬ 
lenta  sorbeatur,  febrem  hecticam  non  creas 
sed  praevertis.  Ecce  crus  aegri  amputatum, 
quod  pus  diu  effudit. — Pus  adhuc  in  circula¬ 
tione  inest ;  sed  vel  prima  nocte  aeger  bene 
dormiet,  et  sequente  die,  omnino  forsitan  ab¬ 
erunt  hecticae  symptomata.  Denique,  injice 

pus  in  venas.  Febrem  hectieam  non  creas  ; 
nullum  incommodum  patitur  animal. 

i 

Alia  ratio  febris  hecticae,  me  judice,  red¬ 
denda  est.  Pus,  materia  blanda  est  et  inno¬ 
cua,  ad  superficiem  excoriatam  defendendam 
formata.  Non  verisimile  est,  febrem  ex  ea 
orituram  esse.  Hectica  febris,  ex  irritatione 
quam  tanta  secretio  creat  in  corpore,  et  de¬ 
bilitate  quae  exinde  inducitur,  oriri  potius  vi¬ 
detur.  Nemo  est  qui  nescit,  quoties  hectica 
febris  sine  formato  pure  occurrit.  Quando- 
cunque  enim  irritatio  cujuslibet  generis  debi¬ 
litate  conjuncta  in  corpore  existit,  hectica 
febris  in  plerisque  casibus  tandem  apparet. 
Foemina  nimis  diu,  infanti  praebet  ubera.  Tan¬ 
tam  lactis  secretionem  corpus  non  ferre  va- 

i 

let,  et  in  hectieam  mulier  incidit.  Vir  dia¬ 
bete  laborat.  Morbo  diu  manenti,  insequi¬ 
tur  hectica.  In  morbo  coxario,  ubi  pus  non 
secernitur,  sed  ubi  multum  doloris  adest? 

febris  hectica  frequenter  observatur.  Saepe 
admiratus  sum  priorem  theoriam  tamdiu  fu¬ 
isse  creditam. 

Unde  oriuntur  sudores  qui  aegrum  Phthi¬ 
sicum  tantopere  vexant?  Adspice  hominem 
qui,  gravi  peracta  febri,  convalescit. — Omni 
nocte  sudore  madet ; — debilis  erat  et  desuda¬ 
vit  ;  valescit  et  tolluntur  sudores.  Ex  ato- 
nia  vasorum  cutis  oriri  videntur.  Ii  enim 
raro  luci  occurrunt ;  aegrum  dormientem 
potissimum  fatigant.  In  somno,  omnes  ac¬ 
tiones  corporis  minuuntur,  minus  urinae  se¬ 
cernitur  ;  calor  corporis  decrescit ;  minus  fre¬ 
quenter  pulsat  cor.  Nonnulli  quidem  di¬ 
cunt,  omnem  auctum  exhalationum  de  actione 
aucta  pendere.  Nequaquam  in  hanc  opinio¬ 
nem  jurare  possum.  iEgrum,  vixdum  submo¬ 
ta  febri,  aedema  pedum  adoritur.  Ecce  hy¬ 
drops  e  debilitate  oriens.  Puellam  olim  novi 
quam,  cessante  typho,  aggressus  est  hydro- 

thorax.  Ratio  constat :  de  pleura  non  de  cuti 

s.  y 

fiebat  eftiisio.  Patet  ex  his  dictis,  aegrum 
Phthisicum  ob  debilitatem  sudare. 

Unde  oritur  diarrhoea  Phthiseos  colliqua- 
tiva  ?  Fortasse,  quia  eadem  in  effusionem 
proclivitas,  quae  in  cute  accidit,  accidit  etiam 
in  partibus  internis.  Fortasse  ex  inflamma¬ 
tione  ilii  oritur,  et  huic  opinioni  magis  ad¬ 
ducerer  ut  fidem  habeam,  quod  sudor  sine 
diarrhoea,  et  diarrhoea  sine  sudore  saepe  obve¬ 
nit  ;  et  praesertim,  quod  in  uno  casu,  quem 
vidi,-  aeger  dejectiones  quasdam  omnino  san¬ 
guineas  reddidit,  et  cadavere  inciso,  multa  in¬ 
flammationis  signa  inerant  intestino  ilio. 

Quaestio,  et  certe  maximi  momenti  hic  ori» 

i  \ 

tur.  Qualia  sunt  Tubercula  pulmonum  ? 
Tuberculum,  post  mortem,  arte  Ruyschi- 
ana  impleri  nequit.  Multum  dubito  anne 

tubercula  Pulmonica  structura  fruuntur  or¬ 
ganica,  an  vasa  habent,  an  inflammatio  in  iis 
oriri  potest  ?  Auctores  Medici  de  tuberculo  in¬ 
flammato  diu  commentati  sunt,  sed  desunt,  ni 
fallor,  argumenta  quibus  opinio  corroborari 
possit.  Tubercula,  sine  dubio,  inflammati¬ 
onem  pulmonibus  inducunt,  sed  hoc  fit,  me 
judice,  partes  vicinas  irritando. 

\ 

Jamdudum  observavimus,  partibus  pulmo¬ 
num  superioribus  plus  morbi  saepius  quam 
aliis  inesse.  Quare  ita  est  ?- — Hasc  pars  pul¬ 
monum  anne  magis  in  inspiratione  movetur, 
anne  magis  in  exspiratione  opprimitur  ?  -  Non 
nobis  est  hanc  litem  componere. 

Denique  quaerendum  est,  quare  Phthisici 
moriuntur,  vel  quasnam  est  mortis  causa  prox¬ 
ima  ?  Plerumque  diarrhoea  mortem  affert,  sed 
hoc  minime  obtinet  in  omni  casu  \  nonnum 

quam  enim  debilitati,  quam  tanta  et  diuturna 
effusio  puris  inducit,  mors  attribuenda  est. 
Exhausti  moriuntur — deficiente  vi,  sanguinem 
propellente. 

SECTIO  TERTIA. 

In  qua  de  curaiione  Morbi  brevi  agitur. 


Curatio  Phthiseos  Pulmonalis,  opprobrium 

\ 

Medicinas  diu  vocata  est,  nec  immerito,  ut 
opinor,  quippe  quanquam  morbus  diu  cogni¬ 
tus  est,  non  longe  abest  quin  Galenus  aut  Hip¬ 
pocrates  aeque  ut  medici  nostrae  aetatis  de  ejus 
curatione  cognoverint.  Hic  aerem  purum 
et  siccum  commendat,  ille  impurum  et  sordi¬ 
dum.  Alii  lautam,  alii  tenuem  diaetam  prae¬ 
cipiunt.  Sanguis  mittitur  unius,  cinchona 
sumitur  alterius  jussu.  Minime  sane  sperare 
audeo,  me  in  hoc  libello,  argumentum  adeo 
sobcurum,  posse  illustrare.  Sed  diversa  me- 

dicamenta  quae  ad  Phthisin  curandam  adhi¬ 
bentur,  et  quae  usitata  vidi,  breviter  notabo. 

Imprimis  autem  observare  oportet,  experi¬ 
entiam  meam  de  praxi  nosocomiorum  omni¬ 
no  collectam  esse.  Et  jam  satis  comproba¬ 
tum  est,  aera  talium  aedium,  Phthisi  Pulmo¬ 
nali  laborantibus  alienum  esse.  Unde  for¬ 
tasse  oritur,  me,  adeo  rarissime  aegrum  Phthi¬ 
sicum,  ad  sanitatem  redactum  vidisse.  Ru- 
\ 

ris  aer,  ni  fallor,  multo  salubrior  est,  et  in 
tollenda  Phthisi  multum  valet. 

In  curatione  hujus  morbi  varia  medendi 
consilia  auctores  medici  sibi  proposuere.  Non¬ 
nulli  medicamenta  adhibent,  et  praesertim 
emetica,  ad  tubercula  Pulmonum  discutienda. 
Hoc  consilium  nonnihil  ineptum  mihi  vide¬ 
tur,  neque  majorem  laudem,  me  judice,  me¬ 
retur  praxis.  Saepe  vidi  emetica  in  hoc  mor¬ 
bo  data,  sed  nusquam  ea  profuisse  vidi :  ven- 

triculus  raro  male  se  habet ;  quare  igitur 
emetica  daremus? 

/ 

Nonnulli  praecepta  tradunt,  et  medicamina, 
praesertim  balsamica,  commendant,  quibus 
suppuratio  in  Pulmonibus  adjuvetur,  et  ulcera 
sanentur.  Parva  tamen  fides,  ut  reor,  vel  iis 
ponenda  est.  Consilia  medendi,  quae  mihi 
ipsi  proponerem,  sequentia  sunt.  In  primis 
morbi  temporibus,  diathesin  phlogisticam  mi¬ 
nuere,  causasque  excitantes  vitare.  In  confir¬ 
mato  gradu  morbi,  vires  aegri  sustinere,  et 
symptomata  gravantia  levare.  Plura,  ut  opi¬ 
nor,  bonus  medicus  rarissime  sperare  audebit. 

i 

Diaeta,  regimen,  medicamenta  antiphlogis- 
tica  plane  conveniunt.  Diaeta  debet  esse  le¬ 
vis,  et  ea  ex  lacte  confecta  omnium  certe  uti* 
lissima  est.  Sanguinem  parce  et  saepe  mit- 

i 

tere  plurimum  boni  pollicetur.  Nunquam 
adhuc  vidi  Phthisin  Pulmonalem  hoc  modo 

omnino  curatam,  sed  quantum  vidi,  haud  par¬ 
va  fides  huic  remedio  habenda  est.  Medici 
timere  solent  purgantia,  ratione  tamen,  ut 
mihi  apparet,  non  omnino  valida. 

Ad  irritationem  corporis  levandam  tussim¬ 
que  minuendam,  opium  a  nonnullis  commen¬ 
datur.  Hoc  consilio,  id  saepe  largis  dosibus 
adhibitum  vidi ;  exempli  gratia,  medicaminis 
crudi  granum  unum  quarta  quaque  hora  da¬ 
tum,  dum  aderat  multum  irritationis,  febris¬ 
que  hecticae,  dum  cor  et  arteriae,  in  horae  sexa¬ 
gesima  parte,  cxliv  micabant.  Non  dubito  di¬ 
cere,  opium,  tali  modo  datum,  multum  nocu¬ 
isse.  Pulsuum  frequentiam  non  minuebat,  sed 
potius  augebat.  Dosibus  modicis,  et  hora 
somni  datum,  magnum  levamen  saepe  affert 

r 

somnum  inducendo,  sed  ut  remedium  gene¬ 
rale,  me  judice,  opium  nequaquam  prodest. 

Ad  actionem  vasorum  Pulmonalium  min- 

nendam,  digitalis  purpurea  in  Phthisi  Pulmo¬ 
nali  saepe  adhibetur.  Saepenumero,  ut  testan¬ 
tur  medici  quibus  magna  fides  habenda  est, 
digitalis  profuit.  Medicamentum  hoc,  ut  om¬ 
nes  consentiunt,  magnis  pollet  viribus.  Ictus 
arteriarum  mire  minuit,  sed  alia  symptoma¬ 
ta,  non  aequa  ratione  levat.  Summa  cura 
digitalem  semper  adhibere  oportet,  tum  ob 
effectus  ejus  in  ventriculum,  et  caput,  tum 
ob  effectus  in  cor.  Medici  diu  notavere 
abnormem  pulsum  quem  inducit.  Nescio  an 
de  proclivitate  ejus  ad  subitam  mortem  indu¬ 
cendam,  unquam  mentionem  fecerint.  Idem 
ex  hydrargyro  oriens,  saepe  observatum  est. 
Exemplum  subitae  mortis  a  digitali  unum  ai- 
terumve  vidi,  plura  ab  amico  meo  <GuL 
Brande,  in  arte  chemica  perito,  accepi. 

Occasio  frequens  mihi  olim  data  erat  obser¬ 
vandi  et  vires  et  effectus  succi  spissati  conii. 

— cicutae,  ut  vulgo  vocatur.  Minime  dubito, 
quin  tales  possideat  virtutes,  ut  in  curatione 
Phthiseos,  medicamen  efficax  haberi  mere¬ 
atur.  Forma  extracti  subinde  adhibetur.  A 
nonnullis  folia  pulverata  usitantur.  Irritatio¬ 
nem  levat,  et  obstructiones  solvere  a  quibus¬ 
dam  dicitur. 

Causas  excitantes  sedulo  vitare  oportet.  De 
veritate  et  momento  hujus  observationis  non 
oritur  quaestio.  Quandoquidem  frigus  exter¬ 
num  harum  omnium  frequentissima  est,  ae¬ 
grum  monere  debemus,  ne  ejus  periculo 
sese  objiciat.  Vestimenta  lanea  semper  indu¬ 
ere,  et  imbres  pedumque  humiditatem  se¬ 
dulo  vitare  moneatur.  Pro  certo  etenim  con¬ 
stat,  quod  si  ulla  diathesis  phlogistica  ori¬ 
tur  in  corpore,  eae  partes  semper  maxime 
*  ,  '  .  . 

patiuntur,  quae  vel  ob  morbum  priorem, 
vel  structuram  congenitam,  debiliores  sunt. 
Quam  ob  causam,  pedes  madefacti,  in  hoc. 

Catarrhum,  in  illo  cynanchen,  in  alio  pneu¬ 
moniam  inducunt.  iEgrum  in  memoriam  re¬ 
voco,  qui  olim  febri  Walcherenica  laborave¬ 
rat,  et  cui  eadem  causa  lienis  tumorem  in¬ 
ducebat. 

Quod  ad  mutationem  coeli  attinet,  in  sa¬ 
lutem  nonnunquam  cedit,  saepius  vero  mor- 

4 

tem  tantum  differt.  Attamen  hoc  crudelis¬ 
simum  saepe  fit  remedium.  JEger  procul 
a  domo,  a  patria,  ab  amicis,  a  solamine,  in 
miseriam  et  mortem  mittitur.  Minime  sua¬ 
derem  coeli  mutationem,  ni  aliae  res  admo¬ 
dum  opportunae  evenirent.  , 

In  Phthisi  curanda,  vesicatoria  lyttae  maxi¬ 
mos  sibi  vindicant  honores,  et  praesertim  in  pri¬ 
mis  gradibus.  Epispastica  repetita,  prout  occa¬ 
sio  postulat  non  metuenda  sunt.  Medicamenta 
salina,  cui  addendae  sunt  antimonii  praepara¬ 
tiones,  cum  pauxillo  tincturae  opii,  subinde 

dari  merentur.  Hinc,  motus  sanguinis  per 
totum  corpus  aequalior  iit,  ejusque  in  pulmo- 
mones  determinatio  aliquantulum  minuitur. 

In  provectioribus  gradibus  Phthiseos  Pul¬ 
monalis,  quum  aeger  materiem  purulentam  ex¬ 
spuat,  et  verisimile  sit,  innumeras  vomicas  in 
Pulmonibus  jam  factas  esse,  quum  aegri  vires 
indies  deficiant,  febrisque  hectica  magis  ma¬ 
gisque  augeatur,  curandi  ratio  aliquantu¬ 
lum  mutari  debet.  iEgri  vires  diaeta  gene¬ 
rosiori  sustinere  aequum  est ;  et  symptomata 
urgentia  observare  et  qua  possumus  tollere, 
aut  levare. 

Sudores  colliquativi  difficillime  cohibentur. 
Acida  maxime  prosunt;  acidum  vitriolicum  di¬ 
lutum,  inter  haec  remedia,  primos  occupat  ho¬ 
nores.  Cum  decocto  cinchonae,  et  tinctura 
zingiberis,  eventu  optimo,  saepe  adhibetur. 

Ad  diarrhoeam  colliquativam  restringen¬ 
dam,  opiata  et  astringentia  remedia,  maxume 
prosunt.  Mistura  cretacea  cum  confectione 
aromatica,  tinctura  opii,  et  oleo  essentiali 
cinnamomi,  prout  urgeant  symptomata,  ple¬ 
rumque  sufficit.  Sin  autem  persistat  diarrhoea, 
quantitatem  tincturae  opii  augere  oportet,  et 
haustui  addere  tincturam  catechu  vel  kino. 

i 

Decoctum  haematoxyli  minime  contemno. 
Optimos  saepe  edit  effectus,  ut  et  ipse  vidi. 
Electuarium  catechu,  ut  in  Pharm:  Edinensi 
vocatur,  remedium  est  et  elegans  et  effi¬ 
cax. 


Tussis  sedari  debet,  ope  medicamentorum 
demulcentium  et  expectorantium.  Scilla  Ma¬ 
ritima  prioribus  juncta,  praesertim  ipsius  prae¬ 
parata  mitiora  veluti  oxymel,  acetum,  non¬ 
nihil  prodesse  videntur. 


Varia  medicamenta  tonica  dicta,  non 

nunquam  usitantur.  Decoctum  cinchonae 
subinde  prodest.  Saepissime  vidi  misturam 
viridem  Domini  Griffith,  vel  ut  in  Pharm. 
Londin.  nominatur,  misturam  myrrhae  com¬ 
positam,  in  hoc  morbi  gradu  adhibitam.— 
Superdicere  tamen  me  piget,  sine  ullo  leva*» 
mine.  Vesicatoria  continuari  debent.  For¬ 
tasse  setaceum  vel  ulcus  perpetuum  levamen 

* 

praeberet.  Horum  remediorum  ratio  non  om¬ 
nino  patet..  Diu  tamen  observatum  est,  irri¬ 
tationem  in  externa  parte  corporis,  quam¬ 
quam  arte  factam,  morbum  internum  smpe 
levare.  Chirurgi  in  curatione  quorundam 
morborum  hanc  observationem  saepe  confir¬ 
matam  vident. 


Huic  Dissertationi  jam  finem  imposituro 
nihil  amplius  mihi  restat,  quin  ut  Professori¬ 
bus  hujus  Almae  Academiae,  et  praesertim  Pa- 

B 

truo  meo  dilectissimo,  Jacobo  Gregory,  grati¬ 
as  reddam  meritas.  Diu  vivant,  diu  vale¬ 
ant,  patriamque  et  scientii  et  vera  medicini 
impleant.  Neque  silentio  praeterire  decet  in¬ 
numera  beneficia  quae  Londini  recepi  a  prae¬ 
ceptoribus  meis,  in  Arte  Medica  peritissimis. 
Societati  Medicae  Westmonasteriensi,  ejusque 
sociis,  gratiae  quoque  agendae  sunt.  Ex  iis 
fontibus  maximum  fructum,  maxima  cum  vo¬ 
luptate  biennio  duxi. 


FINIS. 


Edinburgi  : 

Excudebant  Ja.  Baj.lantyne  et  Socii. 


